Carel de Haseth

**Carel Pieter de Haseth** (☆ 22 di sèptèmber 1950 na Kòrsou) ta botikario, poeta, outor i polítiko di Kòrsou. E tabata e minister plenipotensiario di Antias Hulandes stashoná na Den Haag den gabinetenan Pourier II i III, den gabinete Ys I i brevemente den gabinete Ys II. 

## Bida i labor
Carel de Haseth a logra su diploma gymnasium-beta na Kòrsou na 1968. El a bai Hulanda pa studia farmasia na Universidat di Leiden. Na 1976 el a graduá komo botikario na e mesun universidat. Bek  na Kòrsou De Haseth tabata hefe di farmasia i sterilisashon sentral di Sint-Elisabeth Hospital for di 1976 te 1994 i atrobe for di 1998 te 1999. 

Durante su karera profeshonal de Haseth a forma parti di diferente komishon i plataforma. E tabata miembro di e komishon di kambio di lei tokante leinan riba tereno di farmasia, miembro di e komishon nashonal di formulas nashonal establesé pa gobièrnu di Antias Hulandes, miembro di e Stichting Leerstoel voor Milieu en Ontwikkeling, miembro di e komishon di entrenamentu profeshonal di dòkternan di kas, referente di e United States Pharmacopoeia Dispensing Information, tesorero di e Caribbean Institute of Perinatology Ltd. Ademas, e tabata presidente (na nòmber di e fakultat di Siensia Mediko di e Universidat di Groningen) di e Komishon di Enseñansa na Sint-Elisabeth Hospital, presidente di e Komishon di Eksamen pa botikario i asistente-botikario i presidente di e Komishon di registrashon di medikamentu di Antias Hulandes. 

### Politika
De Haseth a okupá un lugá prominente dentro di partido PAR; den direktiva e tabata tesorero di 1998 te 1999 i atrobe for di 2006, i sekretario den 2005. Na aña 1994 el a aparesé riba lista di PAR pa elekshon di parlamento di Antias Hulandes i ku e formashon di e di dos gabinete Pourier a keda nombrá komo minister plenipotensiario di Antias Hulandes, ku sede na Den Haag. El a sirbi den e funshon aki te ku 1998 i tambe for di 2000 te ku 2003 i den e lunanan di yüni i yüli 2004. Despues el a bira sekretario/asesor di e promé minister di Antias Hulandes (2004-2005), konsehero di konseho di minister (2006-2010) i direktor interino di departamentu di Relashonnan Eksterior di desèmber 2008 te òktober 2010.

### Kultura i literatura
Riba tereno kultural-literario de Haseth tabata miembro di redakshon di e revista *Watapana* (1969-1974), kofundadó di Editorial Flamboyant/P (1974), editor di e revista *Kristòf* (1976-presente), kolaboradó di Ñapa (anekso di fin di siman di Amigoe) (1976-1994) i kolumnista di e edishon karibense di Algemeen Dagblad (1999-2001). Su trabou tambe a aparesé den De Gids, Kruispunt i Preludium. E ta skirbi tantu na papiamentu komo na hulandes. Su obra mas konosí *Katibu di Shon* a sali na papiamentu na 1988, pero no a sali na hulandes te na 2002 i a keda tradusí na aleman na 2007. Den e novela aki de Haseth ta konta e historia di e rebelion di katibu na Kòrsou na 1795 for di e perspektiva di un doño i un katibu ku a krese huntu komo dos amigu. Na 1989 e eskritor a risibí pa e buki aki e Premio Cola Debrot, e premio kultural di mas altu di Kòrsou.

Carel de Haseth ta kasá i ta tata di un yu muhé i un yu hòmber.

## Publikashon literario
* *3 dagen vóór Eva* (1969), kolekshon di poema
* *Berceuse voor teleurgestelden* (1975), poesia
* *Bida na koló/Kleuren van leven* (1981), poesia ku e obranan di José Maria Capricorne, re-imprimi komo *Kleuren van leven: Antilliaanse dieren van Capricorne/Bida na koló: bestianan di Capricorne* (1989)
* *Poesia venená* (1985), poesia
* *Katibu di Shon* (1988), novela kòrtiku 
* *Zolang er kusten zijn* (1994), poesia
* *Tot Memorie/Slaaf en Meester* (2001)

## Distinshon
* : Premio Cola Debrot di teritorio insular di Kòrsou (1989)
* : Orden Francisco de Miranda de Primera Clase (1998)
* : Ofisial di Orden di Oranje-Nassau (1999)
* : Premio Boeli van Leeuwen (2013) − pa e opera *[[Katibu di Shon]]*, huntu ku Tania Kross i Randal Corsen

## Wak tambe
* Literatura di Karibe Hulandes
* Lista di minister-plenipotensiario di Antias Hulandes

## Link eksterno
*Essay tokante Boeli van Leeuwen i Tip Marugg
*Reportahe na Radio Nederland Wereldomroep